ગુજરાત વિધાનસભા સંકુલમાં ગઈકાલે રાત્રે બે વાગ્યે એક દિપડાએ દેખા દીધી હતી અને બાદમાં આ દિપડાને શોધવા માટે રાજયના વનવિભાગ દ્વારા જબરી કાર્યવાહી છેડવામાં આવી હતી. રાત્રીના દિપડો સચીવાલયના ગેટ નં.7 પાસે નજરે ચડયો હતો અને તુર્તજ એલર્ટ કરી દેવામાં આવ્યો હતો તથા સીસીટીવી કેમેરામાં આ દીપડાની હિલચાલ પણ ઝડપાઈ હતી જેને કારણે આજે સવારે સમગ્ર સચીવાલય વિસ્તાર સહીતના એરીયામાં જબરુ સર્ચ ઓપરેશન ચલાવાયુ હતું. બાદમાં વધુ એક દિપડો હોવાના પણ સમાચાર આવ્યા હતા. રાજભવન, નર્સરી તથા પોલીસ વન વચ્ચે દીપડો હોવાના ખ્યાલ બાદ જંગલખાતાની ટીમ ત્યાં દોડી ગઈ હતી અને લાંબી શોધખોળને અંતે એક નાલામાં દીપડો ફસાયો હોવાનું શોધી કઢાતા સમગ્ર એરીયાને કોર્ડન કરી લેવામાં આવ્યો છે. નાલુ ઉંડુ છે અને દીપડો છલાંગ મારીને બહાર નીકળી શકે તેમ નથી અને તેથી તેને દોરડાથી બાંધી પાંજરા પુરવા કવાયત હાથ ધરવામાં આવી છે અને આખા ગાંધીનગરમાં હાશકારો અનુભવ્યો છે. દિપડાનું લોકેશન ન મળતા બપોરે 1 વાગ્યા સુધી સચીવાલયનું કામકાજ ખોરવાઈ ગયું હતું ત્યાંજ અચાનક બપોરે 1.30ની આસપાસ રાજભવન, નર્સરી અને પોલીસ વન વચ્ચે દીપડો નજરે ચડયો હોવાનું જાહેર થતાં જ સમગ્ર ઓપરેશન તે બાજુ લઈ જવાયું હતું. જો કે જંગલ ખાતાના અધિકારીના જણાવ્યા મુજબ દીપડો આ ઝડપે સચીવાલયથી રાજભવન નર્સરી સુધી પહોંચી શકે નહી. ઉપરાંત અહી વહેલી સવારથી દીપડાને શોધવા માટે ઓપરેશન ચાલતુ હોવાથી તમામ માર્ગો પર જબરી ચહલ પહલ હતી અને તેના કારણે પણ દીપડો બહાર ન આવે તે સ્વાભાવિક છે અને તેથી હવે એક નહી બે દિપડા હોવાનું અનુમાન લગાવાયું છે. પરંતુ અંતે એક જ દીપડો હોવાનું જાહેર થયું છે અને હવે તેને પાંજરે પુરવાની કવાયત શરુ કરાઈ છે.